Peter Crouch

Tidlige år

Peter Crouch ble født i Macclesfield i Cheshire men hans familie flyttet til Singapore da han var ett år gammel. De tilbrakte tre år der før de flyttet tilbake og bosatte seg i Ealing i London. Etter å ha gått på Drayton Manor High School i Hanwell, signerte Crouch en proff-kontrakt med Tottenham 2. juli 1998, etter å ha spilt for deres ungdomslag. Han spilte aldri på førstelaget til London-klubben, og ble lånt ut bl.a. til den svenske klubben IFK Hässleholm.

QPR & Portsmouth

28. juli 2000 solgte Tottenham Crouch til QPR for £60 000. Han gjorde inntrykk fra første kamp og skåret ti liga-mål, men det var ikke nok for QPR, som likevel rykket ned til Football League One.
Nedrykket betød at QPR måtte selge flere av sine beste spillere, og Portsmouth kjøpte så Crouch for £1,25 millioner. Crouch fortsatte med å skåre mål, 18 ligamål på 37 kamper, mange av dem etter innlegg fra Robert Prosinečki.

Aston Villa og Norwich

I mars 2002, kjøpte Aston Villa Crouch for £5 millioner. Han skåret to ganger i debuten hjemme på Villa Park, og fortsatte med to mål til på 7 kamper. Allikevel klarte ikke Crouch å spille seg til en fast plass på førstelaget i 2002-03 sesongen. Han ble derfor lånt ut til Norwich City, fra september til desember 2003. Selv om han bare laget 4 mål på 15 kamper, ble han svært populær hos supporterne til Norwich. Så populær at de laget en egen sang om ham: he's tall, he's lean, he's a freaky goal machine.

Southampton

Villa solgte Crouch i juli 2004 til Southampton for  £2 millioner. Crouch signerte en 4-års avtale. 
Selv om Crouch skåret 16 mål på 33 kamper i løpet av 2004-05-sesongen, ble fremtiden hans usikker da Southampton rykket ned fra Premier League.

Liverpool

19. juli 2005 ble han solgt videre til Liverpool for £7 millioner, og signerte en 4-årskontrakt. Han debuterte for Liverpool mot Kaunas 26. juli 2005 i Mesterligaen.
Crouch fikk medias søkelys på seg pga en måltørke de første månedene hos Liverpool. I 19 kamper, over en periode på 4 måneder, klarte han aldri å skåre. Crocuh ble rost for andre elementer av spillet sitt, men hans første mål for Merseyside-klubben uteble. Det faktum at Crouch hadde "god berøring for en stor mann" ble en klisje hos media i denne tiden. Liverpool-supportere komponerte en ny sang om Crouch i denne perioden: He's big, he's red, his feet stick out the bed, Peter Crouch, Peter Crouch..
Måltørken endte endelig 3. desember 2005 da han skåret to mål mot Wigan Athletic. Det første ble opprinnelig angitt som selvmål, men ble omgjort etter en anke fra Liverpool. Crouch hadde før disse to målene spilt over 24 timer for Liverpool uten å lage mål.
Crouch knakk nesen i en kamp mot Sheffield United i februar 2007. Selv om han fortsatte å spille kamper etter dette, ble det annonsert i mars at han skulle opereres, noe som ville holde han borte fra fotball i ca. en måned.
31. mars 2007 returnerte Crouch etter operasjonen og skåret sitt første hattrick i sin karriere, mot Arsenal i en 4-1-seier. Dette ble også kalt det "perfekte hat-trick" da han skåret med hhv. høyre fot, venstre fot og hodet. Han endte 2006-07-sesongen som toppskårer for Liverpool med 18 mål i alle turneringene som laget deltok i.
Etter ankomsten av den spanske spissen Fernando Torres i juli 2007 oppsto det rykter om at Crouch var på vei vekk fra Merseyside-laget. Etterhvert ble de avvist av manager Rafa Benitez.
I begynnelsen av sesongen 2006/07 ble det klart at Crouch var 4. valget blant spissene til Liverpool FC, etter den gode sesongstarten til Torres, Voronin og Kuyt. Han fikk imidlertid sjansen i en kamp i Mesterliga-kvalifisering mot Toulose, og det endte med skåring.
Crouch ble høsten 2007 gitt et tilbud om en ny 3-årskontrakt, men han utsatte avgjørelsen om å signere.

Retur tilbake til Portsmouth

7. juli 2008 ble det bekreftet fra Liverpool FC at de og Portsmouth FC var enige om en overgang, og at Merseyside-laget hadde gitt tillatelse til at «Pompey» kunne forhandle med Crouch. 11. juli 2008 ble Crouch så presentert som ny spiller i Portsmouth FC. Crouch debuterte for sitt nye lag 18. juli, da han kom inn som innbytter i en treningskamp mot Swindon Town der «Pompey» vant 3–1, uten at Crouch skårte.

Tottenham

27. juli 2009 skrev han under for Tottenham Hotspur. Han fikk trøyenummer 15. Senere har han fått fast plass på topp med Jermain Defoe og de har etter hvert også blitt et av de heteste spissparene i Premier League med en rekke mål.

Robotdans

Crouch har vært mye i medias søkelys for sin robotdans han har brukt for å feire sine mål. Dansen ble først fremført på banen av Crouch i en landskamp mot Ungarn 30. mai 2006 for å feire hans mål. Dansen ble så gjentatt to dager senere på en treningsøkt, etter at prins William, hertug av Cambridge selv var tilstede og personlig ønsket at Crouch skulle fremføre dansen for han. Crouch gjentok dansen 3. juni etter to mål i en kamp mot Jamaica. Etter dette har Crouch aldri fremført dansen på banen, men Crouch sa 12. juni 2006 at han skulle fremføre dansen igjen om England skulle vinne Fotball-VM i 2006. Dette skjedde ikke og Crouch har sagt at eneste mulighet for at han noen gang fremfører dansen igjen er om han skårer i en Mesterligafinale.